Document ID: 32005R0703

KOMISJONI MÄÄRUS (EÜ) nr 703/2005,
4. mai 2005,
millega määratakse kindlaks 2004. aastal ühenduses toodetud ja turustatud banaanide tasandustoetuse summa ning ettemaksete määr ühiku kohta 2005. aastaks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. veebruari 1993. aasta määrust (EMÜ) nr 404/1993 banaanituru ühise korralduse kohta, (1) eriti selle artikli 12 lõike 6 esimest lõiku ja artiklit 14,
ning arvestades järgmist:
(1)
Määruse (EMÜ) nr 404/93 artikli 12 lõike 3 kohaselt arvutatakse tasandustoetus ühenduse tootjatele saamata jäänud tulude eest kindlasummalise võrdlustulu ning kõnealuse aasta jooksul ühenduses toodetud ja turustatud banaanide keskmise tootmistulu erinevuse põhjal.
(2)
Komisjoni 9. juuli 1993. aasta määruse (EMÜ) nr 1858/93, millega sätestatakse üksikasjalikud eeskirjad komisjoni määruse (EMÜ) nr 404/93 kohaldamiseks abikava suhtes, millega hüvitatakse banaanisektoris turustamisel saamatajäänud tulud, (2) artikli 2 lõike 2 kohaselt on kindlasummaline võrdlustulu 64,03 eurot 100 kg pakkimishoonest väljaviidud roheliste banaanide netomassi kohta.
(3)
2004. aastal oli keskmine tootmistulu, mille arvutamisel võeti arvesse ühelt poolt väljaspool tootmispiirkonda turustatud banaanide keskmisi hindu tarnimisel esimesse lossimissadamasse (mahalaadimata kaup) ja teiselt poolt toomispiirkondades turustatud banaanide müügihindu kohalikel turgudel, arvates maha määruse (EMÜ) nr 1858/93 artikli 3 lõikes 2 sätestatud kindlad summad, väiksem kui 2004. aastaks kindlaks määratud kindlasummaline võrdlustulu. Seepärast tuleks vastavalt kindlaks määrata 2004. aastal antava tasandustoetuse summa.
(4)
Vastavalt määruse (EMÜ) nr 404/93 artikli 12 lõike 6 teisele lõigule makstakse täiendavat toetust ühes või mitmes tootmispiirkonnas, kus keskmine tootmistulu on märgatavalt väiksem kui ühenduse keskmine tulu.
(5)
Martinique’il ja Guadeloupe’il toodetud banaanide turustamisest saadud keskmine aastane tootmistulu oli 2004. aastal märgatavalt madalam ühenduse keskmisest tootmistulust. Sellest tulenevalt tuleks Martinique’i ja Guadeloupe’i tootmispiirkondadele eraldada täiendavat toetust. 2004. aastat puudutavad andmed annavad tunnistust väga rasketest tootmis- ja turustamistingimustest, seetõttu tuleks määrata kindlaks täiendav toetus, mis kataks 75 % ühenduse keskmise tulu ja nende kahe piirkonna toodete müügil registreeritud keskmise tulu vahest.
(6)
Ettemaksete ja vastava tagatise määr ühiku kohta sõltuvad vastavalt määruse (EMÜ) nr 1858/93 artikli 4 lõigetele 2 ja 3 eelmise aasta jaoks kindlaksmääratud toetuse määrast.
(7)
Vajalike andmete puudumise tõttu ei ole seni olnud võimalik määrata tasandustoetust 2004. aastaks. Tuleks sätestada 2004. aasta toetuse jääksumma maksmine ning 2005. aasta jaanuaris ja veebruaris turustatud banaanide ettemaksete maksmine kahe kuu jooksul alates käesoleva määruse jõustumisest.
(8)
Käesoleva määrusega ettenähtud meetmed on kooskõlas banaanituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EMÜ) nr 404/93 artikliga 12 ettenähtud tasandustoetuse summa CN-koodi ex 0803 alla kuuluvate 2004. aastal ühenduses toodetud ja turustatud värskete banaanide puhul, välja arvatud jahubanaanid, on 28,1 eurot 100 kilogrammi kohta.
2. Lõikes 1 kindlaksmääratud toetust suurendatakse 7,82 euro võrra 100 kg kohta Martinique’i piirkonnas toodetud banaanide puhul ja 8,18 euro võrra 100 kg kohta Guadeloupe’i piirkonnas toodetud banaanide puhul.
Artikkel 2
Jaanuarist kuni detsembrini 2005 turustavate banaanide puhul on ettemakse summa 19,67 eurot 100 kilogrammi kohta. Vastav tagatissumma on 9,84 eurot 100 kilogrammi kohta.
Artikkel 3
Erandina määruse (EMÜ) nr 1858/93 artiklist 10 maksavad liikmesriikide pädevad asutused 2004. aasta eest antava tasandustoetuse jääksumma ning 2005. aasta jaanuaris ja veebruaris turustatud banaanide ettemakse summa kahe kuu jooksul alates käesoleva määruse jõustumisest pärast määruse (EMÜ) nr 1858/93 artiklis 10 ette nähtud kontrolli teostamist.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. mai 2005

Labels: 17
7
3
6
18